Ιωάννης Χόλλαντ, 2ος δούκας του Έξετερ

Ο Ιωάννης Χόλλαντ (29 Μαρτίου 1395 - 5 Αυγούστου 1447), Άγγλος ευγενής από την Οικογένεια Χόλλαντ, 2ος Δούκας του Έξετερ και 2ος κόμης του Χάντινγκτον ήταν δεύτερος γιος του Ιωάννη Χόλλαντ, 1ου δούκα του Έξετερ και της Λαίδης Ελισάβετ Πλανταγενέτη του Έξετερ. Ο πατέρας του ήταν τρίτος γιος του Θωμά Χόλλαντ, 1ου κόμη του Κεντ και της Ιωάννας του Κεντ. Η Ιωάννα μετά τον θάνατο του πρώτου συζύγου της παντρεύτηκε τον Εδουάρδο τον μαύρο πρίγκιπα μεγαλύτερο γιο του Εδουάρδου Γ΄ της Αγγλίας και της Φιλίππης του Αινώ, ο Ριχάρδος Β΄ της Αγγλίας ήταν συνεπώς ετεροθαλής αδελφός του πρώτου δούκα. Οι γονείς της μητέρας του ήταν ο Ιωάννης της Γάνδης και η Λευκή του Λάνκαστερ, ήταν συνεπώς ανιψιός του Ερρίκου Δ΄ της Αγγλίας και πρώτος ξάδελφος του Ερρίκου Ε΄ της Αγγλίας.

Στρατιωτικές υπηρεσίες

Ο Ιωάννης Χόλλαντ ήταν παιδί όταν εκτελέστηκε ο πατέρας του ως πρωταγωνιστής στην "Εξέγερση των Επιφανών" με στόχο τη δολοφονία του Ερρίκου Δ΄ και την επαναφορά του Ριχάρδου Β΄ (1400). Ο Ιωάννης είχε ωστόσο την ευκαιρία να συνοδεύσει τον Ερρίκο Ε΄ στην εκστρατεία του στη Γαλλία και διακρίθηκε στη μάχη του Αζινκούρ (1415). Την επόμενη χρονιά ο βασιλιάς του παρέδωσε την κομητεία του Χάντινγκτον που είχε αφαιρεθεί από τον πατέρα του αφού ο μεγαλύτερος αδελφός του είχε πεθάνει (1400) και έγινε μέλος του Τάγματος της Περικνημίδας.
Τα επόμενα πέντε χρόνια εξακολουθούσε να προσφέρει σημαντικές στρατιωτικές υπηρεσίες στα Αγγλικά στρατεύματα στη Γαλλία και έγινε Κοντόσταυλος στον Πύργο του Λονδίνου (1420). Στη μάχη του Μπωζέ (1421) συνελήφθη αιχμάλωτος από τους Γάλλους, παρέμεινε φυλακισμένος τέσσερα χρόνια μέχρι την απελευθέρωση του (1425).

Οικογένεια

Ο Ιωάννης Χόλλαντ νυμφεύτηκε πρώτα το 1427 τη λαίδη Άννα Στάφορντ (απεβ. 20 Σεπτεμβρίου 1432), κόρη του Έντμοντ Στάφορντ, 5ου κόμη του Στάφορντ και χήρα του Εδμόνδου Μόρτιμερ, 5ου κόμη του Μαρς και μαζί της απέκτησε :http://www.oxforddnb.com/view/10.1093/ref:odnb/9780198614128.001.0001/odnb-9780198614128-e-13530?rskey=k837uj&result=2
 Ερρίκος 1430-1475, 3ος δούκας του Έξετερ.
 λαίδη Άννα Χόλλαντ (απεβ. 1486), παντρεύτηκε σε πρώτο γάμο τον σερ Ιωάννη Νέβιλ (απεβ. πριν τις 16 Μαρτίου 1450), γιο του δεύτερου εξαδέλφου της Ραλφ Νέβιλ, 2ου κόμη του Γουέστμορλαντ, ο γάμος λέγεται ότι δεν ολοκληρώθηκε. Παντρεύτηκε σε δεύτερο γάμο τον δεύτερο εξάδελφό της Ιωάννη Νέβιλ βαρόνο του Νέβιλ (θείο τού πρώτου συζύγου της), που έπεσε στη μάχη του Τάουτον (29 Μαρτίου 1461). Παντρεύτηκε σε τρίτο γάμο τον Τζέιμς Ντάγκλας, 9ο κόμη του Ντάγκλας.

Το 1433 ο Ιωάννης Χόλλαντ έκανε δεύτερο γάμο με τη Βεατρίκη των Καπετιδών-Πορτογαλίας-Αβίς, νόθη κόρη τού Ιωάννη Α΄ της Πορτογαλίας. Έπειτα έκανε τρίτο γάμο με τη λαίδη Άννα Μόνταγκιου (απεβ. στις 28 Νοεμβρίου 1457), κόρη του Ιωάννη Μόνταγκιου 3ου κόμη του Σόλσμπερυ. 

Με άγνωστη ερωμένη είχε αρκετά νόθα παιδιά, δύο από τα οποία αναφέρονται στη διαθήκη του. Οι Γουίλιαμ, Θωμάς και Ρόμπερτ, οι λεγόμενοι "νόθοι του Έξετερ", συμμετείχαν στις συγκρούσεις του Οίκου του Λάνκαστερ· ο ιστορικός Τζων Στόου αναφέρει, ότι δύο από αυτούς ήταν μεταξύ των επιφανών τεθνεώτων της μάχης του Τάουτον.Richardson 2011, p. 138.

Διορισμοί

Διορίστηκε στρατιωτικός διοικητής σε Αγγλία, Ιρλανδία και Ακουιτανία (1435), έγινε βασιλικός Υπολοχαγός στην Ακουιτανία και αργότερα κυβερνήτης της Ακουιτανίας.Chisholm 1911, p. 65. Ο Ιωάννης του Λάνκαστερ τον διόρισε κόμη του Ιβρύ στη Γαλλία ενώ δημιουργήθηκε ξανά το δουκάτο του πατέρα του στο Έξετερ (6 Ιανουαρίου 1443).Richardson 2011, p. 135. Υπάρχει σαρκοφάγος του Ιωάννη Χόλλαντ στο παρεκκλήσι του Σαιν Πέτερ στον Πύργο του Λονδίνου.

Παραπομπές 		

Πηγές
Chisholm, H., ed. (1911). "Exeter, Earl, Marquess and Duke of". Encyclopædia Britannica 11th ed. 10. Cambridge University Press.
Cokayne, G. (1926). Gibbs, V.; Doubleday, H.A., eds. The Complete Peerage. 5 (2nd ed.). 
Griffiths, R.A. (2004). "Holland, John (1395–1447)"Paid subscription required. Oxford Dictionary of National Biography (online ed.). Oxford UP. 
Wikisource-logo.svg Hardy, W. (1891). "Holland, John (1395–1447)". S. Lee, ed. Dictionary of National Biography. 27. London: Smith, Elder & Co.
Richardson, D. (2011). Kimball G. Everingham, ed. Magna Carta Ancestry. 2 (2nd ed.).

Εξωτερικοί σύνδεσμοι
Ιωάννης Χόλλαντ, 1ος δούκας του Έξετερ

Κατηγορία:Τάγμα της Περικνημίδας
Κατηγορία:Δούκες του Έξετερ
Κατηγορία:Οικογένεια Χόλλαντ